Ehdotus neuvoston asetukseksi (EY) humanitaarisesta avusta



Virallinen lehti nro C 180 , 14/07/1995 s. 0006



Ehdotus neuvoston asetukseksi (EY) humanitaarisesta avusta (95/C 180/06) KOM(95) 201 lopull. - 95/0119(SYN) (Komission esittämä 1 päivänä kesäkuuta 1995) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 w artiklan, ottaa huomioon komission ehdotuksen, toimii yhteistyössä Euroopan parlamentin kanssa, sekä katsoo, että luonnonmullistusten, sotien ja selkkausten kaltaisten tapahtumien, poikkeuksellisen köyhyyden tai muiden vastaavien poikkeuksellisten olosuhteiden uhriksi joutuneilla väestöillä on oikeus saada kansainvälistä humanitaarista apua, jos ilmenee, että niiden omat viranomaiset eivät voi auttaa niitä tehokkaasti, toimiin, jotka koskevat selkkausten tai vastaavien poikkeuksellisten olosuhteiden uhreiksi joutuneiden suojelua, sovelletaan kansainvälistä humanitaarista oikeutta, ja tästä syystä kyseiset toimet olisi sisällytettävä humanitaariseen toimintaan, humanitaarinen apu käsittää ihmishenkien pelastamiseksi ja suojelemiseksi hätätilanteissa tai välittömästi niiden jälkeen toteutettavien avustustoimien lisäksi myös muiden sellaisten toimien toteuttamisen, joiden tarkoituksena on parantaa kyseisen avun vapaata saatavuutta uhreille tai tehdä sen saatavuus mahdolliseksi sekä helpottaa avun vapaata toimittamista tai tehdä sen toimittaminen mahdolliseksi, humanitaarinen apu voi olla edellytyksenä kehitys- ja uudelleenrakennustoiminnalle ja tästä syystä sen olisi jatkuttava koko kriisitilanteen ja sen seurausten ajan, ja tässä yhteydessä siihen voidaan sisällyttää lyhytaikaista kunnostamista avustuskohteeseen pääsyn tekemiseksi helpommaksi, kriisin vaikutusten pahenemisen estämiseksi ja sellaisen avun aloittamiseksi, jolla uhreiksi joutuneet väestöt saavuttavat omavaraisuuden vähimmäistason, olisi erityisesti toimittava suuronnettomuuksien ehkäisemiseksi, jotta voidaan varmistaa valmistautuminen ennakolta niitä koskeviin riskeihin ja tästä syystä olisi otettava käyttöön asiamukainen hälytys- ja väliintulojärjestelmä, tästä syystä olisi varmistettava sellaisten yhteisön ja kansallisten torjuntaa ja väliintuloa koskevien järjestelmien tehokkuus ja yhtenäisyys, joiden tarkoituksena on tyydyttää luonnonmullistusten tai vastaavien poikkeuksellisten olosuhteiden synnyttämät tarpeet, ja vahvistaa niitä, humanitaarista apua, jonka tavoitteena on ainoastaan ehkäistä ja vähentää ihmisten kärsimyksiä, annetaan syrjimättä uhreja heidän rotunsa, uskontonsa, kansallisuutensa tai poliittisen suuntautumisensa perusteella, ja sen antamista eivät saisi ohjata tai siihen eivät saisi vaikuttaa poliittiset syyt, humanitaarista apua koskevat päätökset olisi tehtävä puolueettomasti yksinomaan uhrien tarpeiden ja edun perusteella, tiiviin yhteensovittamisen toteuttaminen sekä päätöksentekotasolla että toimintakentällä jäsenvaltioiden ja komission välillä on perustana Euroopan yhteisön humanitaarisen toiminnan tehokkuudelle, kansainvälisen humanitaarisen avun tehokkuutta koskevan osuutensa osalta Euroopan yhteisön olisi pyrittävä toimimaan yhdessä ja sovittamaan toimintaansa yhteen kolmansien maiden kanssa, lisäksi olisi samasta syystä vahvistettava hallituksista riippumattomien järjestöjen sekä kansainvälisten, humanitaariseen apuun erikoistuneiden toimielinten ja järjestöjen kanssa tapahtuvaa yhteistyötä koskevat perusteet, olisi säilytettävä hallituksista riippumattomien järjestöjen ja muiden humanitaaristen yhteisöjen itsenäisyys ja puolueettomuus humanitaarisen avustustoiminnan toteuttamisessa sekä kunnioitettava ja kannustettava niitä, olisi tuettava jäsenvaltioiden ja muiden kehittyneiden maiden hallituksista riippumattomien järjestöjen yhteistoimintaa asianomaisten kolmansien maiden olemassa olevien vastaavien järjestöjen kanssa humanitaarisella alalla, humanitaarisen avun ominaispiirteiden vuoksi olisi otettava käyttöön joustavia, avoimia ja nopeita päätöksentekomenettelyjä, jotka koskevat toimien rahoittamista ja humanitaarisia hankkeita; tässä yhteydessä määrätään, että komissiota avustaa päätöksenteossa tietyissä tapauksissa neuvoa-antava komitea, ja olisi vahvistettava yleisestä talousarviosta rahoitettavan Euroopan yhteisön humanitaarisen avun toteuttamista ja hallintoa koskevat yksityiskohtaiset säännöt siten, että Lomén neljännessä yleissopimuksessa tarkoitettua hätäapua koskeviin toimiin sovelletaan edelleen kyseisessä yleissopimuksessa käyttöön otettuja menettelyjä ja yksityiskohtaisia sääntöjä, ON ANTANUT TÄMÄN ASETUKSEN: I LUKU Humanitaarisen avun tavoitteet ja yleiset periaatteet 1 artikla Komissio toteuttaa humanitaarisessa toiminnassaan puolueettomia avustus- ja suojelutoimia luonnonmullistusten, ihmisten aiheuttamien tapahtumien, kuten sotien ja selkkausten, tai luonnonmullistuksiin verrattavissa olevien tai ihmisten aiheuttamien poikkeuksellisten tilanteiden ja olosuhteiden kohteiksi joutuneiden kolmansien maiden erityisesti vaaralle kaikkein alttiimpien väestöjen hyväksi, ja tämä kestää sen ajan, että eri tilanteista johtuvista humanitaarisista tarpeista voidaan huolehtia. Tässä yhteydessä komissio toteuttaa myös ennakkovalmistelutoimia riskien osalta sekä toimia suuronnettomuuksien tai vastaavien poikkeuksellisten olosuhteiden torjumiseksi. 2 artikla Edellä tämän asetuksen 1 artiklassa tarkoitetun humanitaarisen avun tavoitteena on erityisesti: a) pelastaa ja suojella ihmishenkiä hätätilanteissa ja välittömästi niiden jälkeisissä tilanteissa sekä sellaisissa luonnonmullistuksissa, jotka ovat aiheuttaneet ihmishenkien menetyksiä, ruumiillisia, henkisiä ja tunneperäisiä kärsimyksiä sekä huomattavaa aineellista vahinkoa; b) tarjota täsmällisten toimien ja kokonaissuunnitelmien avulla tarpeellista apua erityisesti selkkauksista tai sodista johtuvien pitkittyneiden sellaisten kriisien uhreiksi joutuneille väestöille, joilla on ollut edellä a alakohdassa tarkoitettuja vaikutuksia, jos erityisesti ilmenee, että kyseisten väestöjen omat viranomaiset eivät pysty auttamaan niitä tai kyseisiä viranomaisia ei ole; c) toteuttaa kaikki toimet, joiden tarkoituksena on parantaa avun saatavuutta avun kohteena oleville tai tehdä sen saatavuus mahdolliseksi sekä helpottaa avun toimittamista tai tehdä sen toimittaminen mahdolliseksi; d) toteuttaa lyhytaikaisia kunnostus- ja jälleenrakennustoimia, joiden tarkoituksena on helpottaa avun saapumista, estää kriisin vaikutusten paheneminen ja aloittaa uhreiksi joutuneiden väestöjen auttaminen omavaraisuuden vähimmäistason saavuttamiseksi; e) huolehtia väestöjen siirroista (pakolaiset, kotiseudultaan siirretyt ja kotiseudulleen palaavat henkilöt), jotka johtuvat luonnonmullistuksista tai ihmisten aiheuttamista suuronnettomuuksista, sekä viedä päätökseen väestöjen palautuksia kotimaahan ja niiden jälleenasettautumista alkuperämaassa koskevaan apuun liittyvät toimet; f) turvata suuronnettomuuksien tai vastaavien poikkeuksellisten olosuhteiden riskeihin valmistautuminen ennakolta ja ottaa käyttöön asianmukainen hälytys- ja väliintulojärjestelmä; g) toteuttaa selkkausten tai vastaavien poikkeuksellisten olosuhteiden uhrien suojelutoimet. 3 artikla Tässä asetuksessa tarkoitetulla yhteisön avulla voidaan rahoittaa humanitaaristen toimien toteuttamisessa tarvittavien kaikkien tuotteiden tai aineiden ostot ja toimitukset; näitä toimia varten palkatusta, ulkomaille siirretystä tai paikallisesta henkilöstöstä aiheutuvat kustannukset; varastointi, kuljetus, materiaalitoiminnot ja avun jakaminen sekä kaikki muut toimet, joiden tarkoituksena on helpottaa avun vapaata saatavuutta avun kohteena oleville tai tehdä sen saatavuus mahdolliseksi. Kyseisellä avulla voidaan myös rahoittaa kaikki muut humanitaaristen toimien toteuttamiseen suoraan liittyvät kustannukset, avusta tiedottamiseen liittyvät kustannukset mukaan lukien. 4 artikla Kyseisellä avulla voidaan lisäksi rahoittaa: - humanitaaristen toimien toteutettavuutta, valvomista ja arviointia koskevat esitutkimukset, - koulutustoimet ja humanitaarista toimintaa koskevat yleiset tutkimukset, - jäsenvaltioiden, avustavien kolmansien maiden, kansainvälisten humanitaaristen järjestöjen ja laitosten sekä hallituksista riippumattomien järjestöjen kanssa toteutettavaa yhteensovittamista koskevien toimien vahvistaminen, - humanitaaristen hankkeiden toteuttamiseksi tarvittavat tekniset avustustoimet, Euroopan humanitaaristen järjestöjen ja toimielinten tai edellä mainittujen ja kolmansien maiden humanitaaristen järjestöjen ja toimielinten välinen teknisten tietojen ja kokemusten vaihto, - Euroopan ja kolmansien maiden yleisen mielipiteen muokkaaminen ja asiasta tiedottaminen niin, että lisätään humanitaarisiin asioihin liittyvää tietämystä. 5 artikla Tämän asetuksen mukainen yhteisön rahoitus tapahtuu apuna, jota ei tarvitsee maksaa takaisin. II LUKU Yksityiskohtaiset säännöt humanitaarisen avun toteuttamisesta 6 artikla Yhteisön rahoittamat humanitaarista apua koskevat toimet voidaan toteuttaa joko kansainvälisten tai hallituksista riippumattomien toimielinten ja järjestöjen pyynnöstä tai komission aloitteesta. 7 artikla 1. Humanitaarista apua koskevien kumppaneiden, jotka voivat saada tässä asetuksessa säädettyä rahoitusta, on oltava hallituksista riippumattomia järjestöjä, jotka täyttävät seuraavat edellytykset: a) niiden on oltava kotimaassaan laillisesti hyväksyttyjä, itsenäisiä, voittoa tavoittelemattomia järjestöjä; b) niiden toimipaikan on oltava yhteisön jäsenvaltiossa tai poikkeuksellisesti kolmannessa maassa. 2. Sen määrittämiseksi, voiko hallituksista riippumaton järjestö päästä osalliseksi yhteisön rahoituksesta, seuraavat seikat otetaan huomioon: a) järjestön hallinnollinen ja taloudellinen hoitokyky; b) järjestön tekninen ja materiaalitoimintoihin liittyvä kyky suunnitellun toimen kannalta; c) järjestön kokemus humanitaarisen avun alalla; d) asianomaisen, hallituksista riippumattoman järjestön erityisesti yhteisön rahoituksen turvin toteuttamien toimien tulokset; e) järjestön valmius osallistua tarvittaessa yhteensovittamista koskevaan järjestelmään, joka toteutetaan humanitaarisena toimena; f) järjestön kyky kehittää yhteistyötä asianomaisissa kolmansissa maissa olevien humanitaaristen toimijoiden kanssa; g) järjestö on allekirjoittanut yhteisön kanssa humanitaarista apua koskevan kumppanuuden perustavan puitesopimuksen. 8 artikla Yhteisö voi myös rahoittaa erityisesti sellaisten kansainvälisten toimielinten ja järjestöjen toteuttamia humanitaarisia toimia, jotka ovat allekirjoittaneet yhteisön kanssa humanitaarista apua koskevan kumppanuuden perustavan puitesopimuksen. 9 artikla Yhteisö voi myös rahoittaa Euroopan komission tai jäsenvaltioiden humanitaaristen toimielinten toteuttamia humanitaarisia toimia. Tätä varten komissio voi voimassa olevien rahoitussäännösten mukaisesti hoitaa jäsenvaltioiden sen käyttöön myöntämiä varoja komission ja asianomaisen jäsenvaltion välillä ennakolta sovittujen, hallintoa koskevien yksityiskohtaisten sääntöjen mukaisesti. 10 artikla Euroopan komissio pyrkii kehittämään yhteistoimintaa ja yhteistyötä kolmansien maiden kanssa osana humanitaarista toimintaansa. 11 artikla 1. Komissio antaa tässä asetuksessa tarkoitettujen toimien hallintoa ja toteuttamista koskevat hallinnolliset yksityiskohtaiset säännöt. 2. Apua annetaan 7, 8 ja 9 artiklassa tarkoitetuille järjestöille ainoastaan, jos nämä sitoutuvat noudattamaan myöntämis- ja toteuttamisedellytyksiä, jotka komissio on toimittanut niille tiedoksi. 12 artikla Tämän sopimuksen mukaisesti tehdyissä rahoitussopimuksissa määrätään erityisesti, että komissio ja tilintarkastustuomioistuin voivat suorittaa tarkastuksia paikalla ja humanitaarisen avun kumppaneiden toimipaikoissa komission voimassa olevien säännösten mukaan vahvistettujen tavanomaisten yksityiskohtaisten sääntöjen ja erityisesti Euroopan yhteisöjen yleiseen talousarvioon sovellettavan rahoitusasetuksen säännösten mukaisesti vahvistettujen yksityiskohtaisten sääntöjen mukaisesti. 13 artikla 1. Yhteisön ja kansallisten humanitaarista apua koskevien järjestelmien tehokkuuden ja yhteensovittamisen varmistamiseksi ja vahvistamiseksi komissio toteuttaa kaikki tarpeelliset toimenpiteet jäsenvaltioiden ja komission välisen tiiviin yhteensovittamisen varmistamiseksi sekä päätöksentekotasolla että toimintakentällä. 2. Tätä varten jäsenvaltioiden on annettava komissiolle kaikki tarpeellinen apu ja toimitettava sille erityisesti kaikki tarpeelliset tiedot. III LUKU Humanitaaristen toimien toteuttamista koskevat menettelyt 14 artikla 1. Komission tehtävänä on ohjata ja hallinnoida tässä asetuksessa tarkoitettuja toimia sekä tehdä niitä koskevia päätöksiä talousarviomenettelyä ja muita voimassa olevia menettelyjä noudattaen sekä erityisesti yhteisön rahoitusasetuksessa säädettyjä menettelyjä noudattaen. 2. Humanitaarisen avun kokonaissuunnitelmien täytäntöönpanoa koskevat päätökset tehdään 15 artiklassa säädettyä menettelyä noudattaen. 15 artikla 1. Komissiota avustaa neuvoa-antava komitea, jäljempänä "komitea", joka muodostuu jäsenvaltioiden edustajista ja jonka puheenjohtajana toimii komission edustaja. 2. Edellä 14 artiklan 2 kohdassa tarkoitettujen päätösten osalta komission edustaja esittää komitealle luonnoksen tarvittavista toimenpiteistä. Komitea antaa lausuntonsa luonnoksesta määräajassa, jonka puheenjohtaja voi toimitettuaan tarvittaessa äänestyksen asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava komitealle, millä tavoin lausunto on otettu huomioon. 3. Mielipiteiden vaihto tapahtuu seuraavana vuonna toteutettavien humanitaaristen toimien yleisistä periaatteista kerran vuodessa komission edustajan esittelyn perusteella. Tässä yhteydessä komissio ja jäsenvaltiot tutkivat yhteisön humanitaarisen toiminnan mukaisesti valittavia ensisijaisia kohteita, humanitaarista apua koskevien yhteisön ja kansallisten toimien yhteensovittamisen yleisiä ongelmia sekä kaikkia yleisiä tai erityisiä asioita, jotka koskevat tämän alan yhteisön apua. 4. Komissio ilmoittaa komitealle hyväksytyistä humanitaarisista toimista ja hankkeista ja mainitsee niiden summat, luonteen, avunsaajamaat ja toteutuksesta vastaavat kumppanit. 16 artikla Komissio arvioi säännöllisesti yhteisön rahoittamia humanitaarista apua koskevia toimia, jotta se voi todeta, että näissä toimissa tarkoitetut tavoitteet on saavutettu, ja jotta voidaan antaa ohjeita tulevien toimien tehokkuuden parantamiseksi. Arviointikertomukset toimitetaan komitealle tiedoksi. 17 artikla Joka varainhoitovuoden jälkeen komissio esittää Euroopan parlamentille ja neuvostolle vuosikertomuksen varainhoitovuonna toteutetuista toimista. 18 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.